Vafot etganlarning jasadi bir joyda yig‘ilib qolmasligi uchun Toshkent shahridagi barcha shifoxonalarda patologoanatomiya bo‘limlari tashkil qilinadi

AOKA 2020-yilning 5-avgust kuni tadbirlar zalida Sog‘liqni saqlash vazirligi va Koronavirusga qarshi kurash shtabi a’zolari ishtirokida OAV vakillari uchun matbuot anjumani o‘tkazildi.
Shtab a’zosi Rajabboy Isroilovning aytishicha, poytaxtdagi barcha kasalxonalarda patologoanatomiya bo‘limlari tashkil qilinib, mayyitni o‘sha joydan yaqinlariga berish tartibi yo‘lga qo‘yilishi kutilmoqda.

“Kasallik bor ekan, o‘lim ham bo‘lishi mumkin. Koronavirus tarqalishini oldini olish va chegaralash uchun barcha shifoxonalarda COVID-19 va boshqa kasallikdan nobud bo‘lganlar jasadini faqatgina respublika patologoanatomiya markazi orqali yuvib, tarab, dezinfeksiyalab berish yo‘lga qo‘yilgan edi. Agar bemor koronavirusdan vafot etgan bo‘lsa, tashkiliy usulda mozorga olib borilar, boshqa kasaldan vafot etgan bo‘lsa, qarindosh-urug‘lariga berilib, uni ham uyigacha kuzatib, o‘zining mahallasida dafn qilinar edi.
O‘lim holati bir joyda yig‘ilib qolmasligi uchun hukumatimiz va Sog‘liqni saqlash vazirligi tomonidan Toshkent shahridagi barcha kasalxonalarda patologoanatomiya bo‘limlarini tashkil qilib, mayyitni o‘sha joydan yaqinlariga berishni tashkil etish bo‘yicha ko‘rsatma berildi. Ko‘rsatma tayyor, unga shu kunlarda imzo qo‘yilib, albatta, ommaga e’lon qilinadi”, — dedi Isroilov, deya uning so‘zlarini keltirmoqda “Daryo” muxbiri.